Σωμανίτις γυνή

Η Σωμανίτις γυνή είναι χαρακτήρας της εβραϊκής Βίβλου η οποία δεν κατονομάζεται και αναφέρεται στα θαύματα του προφήτη Ελισσαίου στο Β΄ Βασιλέων της εβραϊκής Βίβλου, το οποίο είναι το Δ΄ Βασιλειών της Αγίας Γραφής. Το βιβλικό όνομα της πόλης όπου ζούσε η γυναίκα είναι είτε Σωμάν, εξού και Σωμανίτις, είτε Σουνάμ, από το οποίο προκύπτει η παραλλαγή Σουναμίτις. Η πόλη ίσως μπορεί να ταυτιστεί με το σύγχρονο χωριό Σουλάμ. Δεν πρέπει να γίνεται σύγχυση με τη Σουναμίτιδα γυναίκα που αναφέρεται στο Άσμα Ασμάτων, η οποία αναφέρεται συνήθως ως Σουλαμίτις, αντιστοιχώντας στην παραλλαγή της ονομασίας της πόλης ως Σουλάμ.      

Φιλοξενία
Σύμφωνα με το κείμενο του Δ΄ Βασιλέων 4:8 μια πλούσια γυναίκα της Σωμάν φιλοξενούσε τον Ελισσαίο όποτε επισκεπτόταν την πόλη της. Ο προφήτης της ζήτησε τι θα μπορούσε να κάνει για να ανταποδώσει την καλοσύνη της και αφού εκείνη απάντησε τίποτα, ρώτησε τον υπηρέτη του και εκείνος του είπε ότι ήταν άτεκνη. Ο Ελισσαίος προφήτευσε ότι η γυναίκα θα αποκτήσει γιο, κάτι που πραγματοποιήθηκε τον επόμενο χρόνο.  

Η ανάσταση του γιου της

Η ιστορία συνεχίζει, και στο 4:18-37 περιγράφεται η ανάσταση αυτού του γιου από τον Ελισσαίο. Έχοντας μεγαλώσει ο γιος της γυναίκας, αρρώστησε και πέθανε. Τότε εκείνη πήγε στο όρος Καρμήλιο και όταν την ρώτησε ο υπηρέτης του προφήτη αν είναι όλοι καλά στην οικογένειά της εκείνη απάντησε πως ναι. Ο προφήτης όμως είχε καταλάβει και αφού του είπε για το θάνατο του γιου της, έστειλε τον υπηρέτη του με τη ράβδο του με την εντολή να την ακουμπήσει στο πρόσωπο του νεκρού παιδιού. Αυτό δεν είχε αποτέλεσμα, και ο Ελισσαίος που είχε ακολουθήσει με τη γυναίκα, πήγε στο παιδί, και αφού έθεσε τον εαυτό του απάνω στο παιδί επτά φορές ξαπλώνοντας απάνω του, εκείνο αναστήθηκε.  

Απόδοση της γης
Η Σωμανίτις εμφανίζεται ξανά στο Δ΄ Βασιλέων στο 8:1-6. Κατά τη συμβουλή του Ελισσαίου ότι θα επικρατήσει στον τόπο λιμός, η γυναίκα είχε μετοικήσει στην γη των Φιλισταίων. Όταν επέστρεψε μετά από επτά χρόνια η γη της είχε καταπατηθεί. Πήγε στο βασιλιά, ο οποίος εκείνη την ώρα μιλούσε με τον υπηρέτη του Ελισσαίου, και τον ρωτούσε για τα μεγάλα πράγματα που έκανε. Ο υπηρέτης του είπε και για την ανάσταση της γυναίκας, και εκείνη την ώρα μπήκε εκείνη με το γιο της. Τότε ο βασιλιάς διέταξε έναν αξιωματικό να πάει μαζί της και να φροντίσει να της αποδοθούν η γη και οι καρποί της για τον καιρό που έλειπε.  

Εκτίμηση
Ο Άμπραχαμ Κάιπερ (Abraham Kuyper) θεωρεί την Σωμανίτιδα τυπικό παράδειγμα ευσεβούς ανθρώπου στο Ισραήλ που αγαπούσαν και σεβόντουσαν τους προφήτες τους. Ο Κάιπερ κάνει την υπόθεση ότι η διήγηση υποδηλώνει την "ανεξαρτησία και ετοιμότητα" της γυναίκαςAbraham Kuyper, ''Women of the Old Testament, p. 152.. Η  Carol Meyers παρατηρεί ότι "αντίθετα από σχεδόν όλες τις γυναίκες στις βιβλικές διηγήσεις, δεν παρουσιάζεται ως η 'γυναίκα' κάποιου."Carol Meyers, Rediscovering Eve: Ancient Israelite Women in Context, p. 190.. Η  Claudia Camp παρατηρεί ότι η γυναίκα είναι "ταυτόχρονα ανεξάρτητη και μητρική, δυναμική και ευσεβής."Claudia V. Camp, "1 and 2 Kings, in Women's Bible Commentary, p. 113..

Η Ορθόδοξη Εκκλησία την τιμά ως αγία και εορτάζει τη μνήμη της την Κυριακή προ της Χριστού γεννήσεως ή Κυριακή των Προπατόρων. 

Ἐλισαῖος σοι κλεῖθρα νηδύος λύει,
ᾯ κλεῖθρα Σωμανῖτις ἤνοιξας δρόμου.

Παραπομπές

Κατηγορία:Πρόσωπα της Παλαιάς Διαθήκης
Κατηγορία:Άγιοι της Κυριακής των Προπατόρων
Κατηγορία:Χριστιανοί άγιοι από την Παλαιά Διαθήκη